ทุนสำรองประเทศเพิ่มเล็กน้อย700ล้านดอลลาร์
ธปท.เผยทุนสำรองประเทสเพิ่มเล็กน้อย 700 ล้านเหรียญสหรัฐฯ อยู่ที่ระดับ 1.764 แสนล้านเหรียญสหรัฐฯ คาดเป็นผลจากภาระการแทรกแซงเงินบาทผันผวนน้อยลง
17 ส.ค. 2555

ธปท.เผยทุนสำรองประเทสเพิ่มเล็กน้อย 700 ล้านเหรียญสหรัฐฯ อยู่ที่ระดับ 1.764 แสนล้านเหรียญสหรัฐฯ คาดเป็นผลจากภาระการแทรกแซงเงินบาทผันผวนน้อยลง 
ธนาคารแห่งประเทศไทย(ธปท.) รายงานฐานะเงินทุนสำรองระหว่างประเทศ ณ วันที่ 10 ส.ค. ปีนี้อยู่ที่ระดับ 1.764 แสนล้านเหรียญสหรัฐฯ หรือประมาณ 5.555 ล้านล้านบาท เพิ่มขึ้น 700 ล้านเหรียญสหรัฐฯ หรือประมาณ 2.21 หมื่นล้านบาท เมื่อเทียบกับสัปดาห์ก่อนหน้าที่ระดับ 1.757 แสนล้านเหรียญสหรัฐฯ หรือประมาณ 5.552 ล้านล้านบาท 
ขณะที่ ฐานะซื้อเงินตราต่างประเทศล่วงหน้าสุทธิอยู่ที่ระดับ 2.87 หมื่นล้านเหรียญสหรัฐฯ ลดลงจากสัปดาห์ก่อนหน้าที่ระดับ 2.98 หมื่นล้านเหรียญสหรัฐฯ ส่งผลให้ทุนสำรองระหว่างประเทศสุทธิในปัจจุบัน ซึ่งรวมทุนสำรองฯและฐานะซื้อเงินตราต่างประเทศล่วงหน้าแล้วอยู่ที่ระดับ 2.051 แสนล้านเหรียญสหรัฐฯ 
ทั้งนี้ คาดว่าสาเหตุที่ทุนสำรองฯเพิ่มเล็กน้อย เป็นผลมาจากการเคลื่อนไหวของเงินบาทในช่วงนี้ค่อนข้างมีเสถียรภาพ โดยเคลื่อนไหวอยู่ที่ระดับประมาณ 31.5 บาทต่อเหรียญสหรัฐฯมาอย่างต่อเนื่อง ทำให้ภาระการเข้าดูแลแทรกแซงค่าเงินบาทผันผวนลดน้อยลง ส่งผลให้ภาระการเข้าซื้อเงินเหรียญสหรัฐฯในตลาดทันที(SPOT) และการซื้อล่วงหน้าลดลงด้วย
สำหรับฐานเงินหรือเงินสดหมุนเวียนในมือภาคประชาชนและเงินฝากของสถาบันการเงินที่ธปท.ในปัจจุบันอยู่ที่ระดับ 1.312 ล้านล้านบาท ลดลงเล็กน้อยจากสัปดาห์ก่อนหน้าที่ 1.390 ล้านล้านบาท